Grup Feroviar Roman Hellas

Η GFR Hellas (Grup Feroviar Roman Hellas) αποτελεί έναν ιδιωτικό πάροχο σιδηροδρομικών εμπορευματικών μεταφορών ο οποίος δραστηριοποιείται στην Ελλάδα.

Η εταιρεία συστάθηκε το 2018 ως θυγατρική του ομίλου Grup Feroviar Roman, ενώ το 2022 εκκίνησε τα πρώτα της εμπορικά δρομολόγια στην Βόρεια Ελλάδα.

 Ιστορικό 

 Ίδρυση Εταιρείας (2018) 
Το 2018, μετά την αποτυχημένη προσπάθεια ανάληψης των ιδιοκτησιακών δικαιωμάτων της τότε ΤΡΑΙΝΟΣΕ (νυν Hellenic Train), η GFR εξέφρασε ενδιαφέρον για την είσοδό της στον ελληνικό σιδηρόδρομο, στο πλαίσιο διεξαγωγής εμπορικών δρομολογίων μεταφοράς σιτηρών και σκραπ. Στο πλαίσιο αυτό, δημιουργήθηκε το ελληνικό παράρτημα της GFR με έδρα τον Πειραιά, η οποία ενσωμάτωσε και στο δυναμικό της δύο παλαιού τύπου μηχανές (η μία ντιζελοκίνητη, η άλλη ηλεκτροκίνητη) με σκοπό την προετοιμασία ενόψει της έναρξης των δραστηριοτήτων της στην Ελλάδα.

Το 2020, η νεοσυσταθείσα εταιρεία υπέγραψε συμφωνία πρόσβασης και χρήσης της σιδηροδρομικής υποδομής με τον τέως διαχειριστή υποδομής (ΟΣΕ).

 Παραχώρηση Άδειας (2021) 
Η GFR Hellas έλαβε το 2021 έγκριση λειτουργίας από την Ρυθμιστική Αρχή Σιδηροδρόμων (ΡΑΣ) στα πλαίσια των σιδηροδρομικών εμπορευματικών μεταφορών στο ελληνικό σιδηροδρομικό δίκτυο. Στο πλαίσιο αυτό, η εταιρεία είχε υποβάλει δύο αιτήσεις για έγκριση λειτουργίας δύο οχημάτων, οι οποίες είχαν ήδη λάβει πενταετές Ενιαίο Πιστοποιητικό Ασφαλείας από τον Ευρωπαϊκό Οργανισμό Σιδηροδρόμων (ERA) επιτρέποντας έτσι την δραστηριοποίηση σε Ελλάδα και Ρουμανία.

 Υπηρεσίες Εταιρείας 
Η εταιρεία σε πρώτο στάδιο, θα εξαντλήσει την δραστηριότητά της σε υπηρεσίες μεταφοράς εμπορευμάτων με τρένα, αρχικά στο ευρύτερο δίκτυο της Θεσσαλονίκης και των συνοριακών χωρών, αξιοποιώντας ιδιόκτητες μηχανές έλξης που εγκρίθηκαν από τη Ρυθμιστική Αρχή Σιδηροδρόμων (ΡΑΣ) και ίδιο προσωπικό μηχανοδηγών.

 Έναρξη Δραστηριοτήτων (2022-σήμερα) 
Η GFR ξεκίνησε το 2022 εμπορευματικά σιδηροδρομικά δρομολόγια στην Ελλάδα, σηματοδοτώντας την ουσιαστική είσοδό της στην εγχώρια αγορά. Το πρώτο δρομολόγιο, σε συνεργασία με την BRC, έγινε από τα Κούλατα της Βουλγαρίας προς τη Θεσσαλονίκη. Στο πλαίσιο αυτό, σε πρώτο στάδιο η εταιρεία αποφάσισε να δραστηριοποιηθεί στην εμπορευματική σιδηροδρομική μεταφορά στην Βόρεια Ελλάδα και μετέπειτα να επεκταθεί στο σύνολο της χώρας.

Η εταιρεία, τα τελευταία χρόνια έχει εξασφαλίσει την πιστοποίηση "Single Safety Certificate" από τον Ευρωπαϊκό Οργανισμό Σιδηροδρόμων (ERA), το οποίο επιτρέπει την διεξαγωγή δραστηριοτήτων σε περισσότερες των ενός χωρών, ενώ έχει λανσάρει συστήματα όπως το Electronic Consignment Notes (STE) και το Trasa Expert, το οποιο αποσκοπεί στη βέλτιστη χάραξη διαδρομής των εμπορευματικών τρένων, εκτιμήσεις άφιξης και άλλα εργαλεία που βελτιώνουν την αποδοτικότητα και την παρακολούθηση φορτίων. 

 Τροχαίο Υλικό 
H GFR Hellas προς το παρόν διαθέτει τόσο ιδιόκτητο όσο και μισθωμένο τροχαίο υλικό από την μητρική της και τους Σιδηροδρόμους Ελλάδος. Στο πλαίσιο αυτό, τα δρομολόγιά της προβλέπονταν να εκκινήσουν με την χρήση της ηλεκτρομηχανή Electroputere 060-EA ρουμανικής καταγωγής, αλλά πλέον υποστηρίζονται αποκλειστικά από δύο ALCo DL-500B A456.

 Παραπομπές